作者：袁去华
词牌/韵律：兰陵王

paragraphs: 小桥直。
林表遥岑寸碧。
斜阳外、霞绚晚空，一目千里总佳色。
初寒遍泽国。
投老依然是客。
功名事，云散鸟飞，匣里青萍漫三尺。
重来怆陈迹。
又水褪沙痕，风满帆席。
鲈肥莼美曾同食。
听虚阁松韵，古墙竹影，参差犹记过此驿。
傍溪南山北。
悲恻。
暗愁积。
拥绣被焚香，谁伴孤寂。
追寻恩怨无穷极。
正难续幽梦，厌闻邻笛。
那堪檐外，更夜雨，断又滴。